2021. gada 1. aprīlī Noteikumi Nr. 205

Rīgā (prot. Nr. 31 30. §)

**Noteikumi par kritērijiem un kārtību, kādā tiek izraudzītas nevalstiskās organizācijas darbam Sabiedrības integrācijas fonda padomē, un atlīdzību Sabiedrības integrācijas fonda padomes locekļiem, kas ir nevalstisko organizāciju pārstāvji**

Izdoti saskaņā ar

Sabiedrības integrācijas fonda likuma

9. panta otro un piekto daļu

**I. Vispārīgie jautājumi**

1. Noteikumi nosaka:

1.1. kritērijus, pēc kādiem tiek izraudzītas nevalstiskās organizācijas, kuras ir tiesīgas deleģēt savu pārstāvi darbam Sabiedrības integrācijas fonda (turpmāk – fonds) padomē, un kārtību, kādā šīs nevalstiskās organizācijas tiek izraudzītas;

1.2. atlīdzības apmēru par amata pienākumu pildīšanu fonda padomē fonda padomes locekļiem vai viņu aizvietotājiem, kas ir nevalstisko organizāciju pārstāvji.

2. Nevalstiskās organizācijas deleģētā pārstāvja pilnvaras fonda padomē sākas nākamajā dienā pēc iepriekš izraudzīto nevalstisko organizāciju deleģēto pārstāvju pilnvaru termiņa beigām.

3. Nevalstiskā organizācija, kura ir tiesīga deleģēt savu pārstāvi darbam fonda padomē, nevar tikt izraudzīta atkārtoti uz nākamo pilnvaru termiņa laiku.

4. Nevalstiskās organizācijas pārstāvis nevar tikt deleģēts darbam fonda padomē atkārtoti uz nākamo pilnvaru termiņa laiku arī tādā gadījumā, ja viņš pārstāv citu nevalstisko organizāciju, kura ir tiesīga deleģēt savu pārstāvi darbam fonda padomē.

5. Ja nevalstiskās organizācijas deleģētais pārstāvis vai viņa aizvietotājs bez attaisnojoša iemesla vismaz trīs reizes pēc kārtas nepiedalās fonda padomes darbā, fonda padome atbilstoši šo noteikumu 27. punktam pieņem lēmumu apstiprināt darbam fonda padomē nevalstisko organizāciju, kurai nākamajai saskaņā ar šo noteikumu 26. punktu izveidoto nevalstisko organizāciju rezerves sarakstu ir tiesības tikt izvirzītai apstiprināšanai.

**II. Nevalstisko organizāciju, to deleģēto pārstāvju un viņu aizvietotāju**

**atlases kritēriji**

6. Pieteikties konkursā, kurā tiks izraudzītas nevalstiskās organizācijas, kas būs tiesīgas deleģēt savu pārstāvi un viņa aizvietotāju darbam fonda padomē (turpmāk – konkurss), ir tiesības nevalstiskajai organizācijai, kura atbilst šādiem kritērijiem:

6.1. nevalstiskā organizācija ir biedrība vai nodibinājums, kas ir reģistrēta un darbojas Latvijas Republikā vismaz trīs gadus pirms konkursa izsludināšanas;

6.2. nevalstiskā organizācija nav pasludināta par maksātnespējīgu, neatrodas likvidācijas stadijā un tās saimnieciskā darbība nav apturēta vai pārtraukta;

6.3. nav uzsākta tiesvedība par nevalstiskās organizācijas darbības izbeigšanu vai maksātnespēju;

6.4. nevalstiskajai organizācijai nav nodokļu parādu un valsts sociālās apdrošināšanas obligāto iemaksu parādu;

6.5. nevalstiskās organizācijas valdes locekļi nav sodīti par tīšiem noziedzīgiem nodarījumiem vai ir reabilitēti, vai tiem ir noņemta vai dzēsta sodāmība;

6.6. nevalstiskās organizācijas statūtos noteiktais darbības mērķis un darbības joma atbilstoši Ministru kabineta noteiktajai klasifikācijai vismaz trīs gadus ir tieši saistīta ar vismaz vienu no šādām jomām:

6.6.1. kultūra un māksla;

6.6.2. izglītība (interešu izglītība, neformālā izglītība), pētniecība un sports;

6.6.3. sociālie pakalpojumi un veselība;

6.6.4. vide, sociālā un kopienas attīstība;

6.6.5. interešu aizstāvība un līdzdalība politikas veidošanā;

6.6.6. filantropija, brīvprātīgais darbs;

6.6.7. mazākumtautības;

6.6.8. mediji un žurnālistika;

6.6.9. citas fonda stratēģijā noteiktās jomas.

7. Par nevalstiskās organizācijas deleģēto pārstāvi vai viņa aizvietotāju var tikt deleģēta persona:

7.1. kura ir Latvijas Republikas pilsonis;

7.2. kura pārvalda latviešu valodu;

7.3. kura nav sodīta par tīšiem noziedzīgiem nodarījumiem vai ir reabilitēta, vai kurai ir noņemta vai dzēsta sodāmība;

7.4. kuras rīcībspēju nav ierobežojusi tiesa.

8. Lai pārbaudītu, vai uz nevalstisko organizāciju, tās deleģēto pārstāvi vai viņa aizvietotāju, vai valdes locekļiem ir attiecināms kāds no šo noteikumu 6. un 7. punktā minētajiem nosacījumiem, fonds informāciju iegūst šādā kārtībā:

8.1. par šo noteikumu 6.1., 6.2. un 6.3. apakšpunktā minētajiem faktiem – no Latvijas Republikas Uzņēmumu reģistra (Uzņēmumu reģistra informācijas sistēmas);

8.2. par šo noteikumu 6.4. apakšpunktā minētajiem faktiem – no Valsts ieņēmumu dienesta publiskās nodokļu parādnieku datubāzes;

8.3. par šo noteikumu 7.1. un 7.4. apakšpunktā minētajiem faktiem – no Pilsonības un migrācijas lietu pārvaldes;

8.4. par šo noteikumu 6.5. un 7.3. apakšpunktā minētajiem faktiem – no Iekšlietu ministrijas Informācijas centra pārziņā esošās valsts informācijas sistēmas "Sodu reģistrs".

9. Konkursā tiek vērtēta nevalstisko organizāciju atbilstība šādiem kvalitātes kritērijiem triju gadu periodā pirms konkursa izsludināšanas brīža:

9.1. nevalstiskajai organizācijai ir pieredze vietējo un starptautisko projektu īstenošanā;

9.2. nevalstiskajai organizācijai ir pieredze sabiedrības integrācijas vai pilsoniskās sabiedrības attīstības jomā;

9.3. nevalstiskajai organizācijai ir pieredze sadarbībā ar citām nevalstiskajām organizācijām, valsts institūcijām un pašvaldībām;

9.4. nevalstiskajai organizācijai ir pieredze līdzdalībā lēmumu pieņemšanā, politiku veidošanā vai interešu aizstāvībā.

10. Nevalstiskā organizācija darbam fonda padomē kā deleģēto pārstāvi (turpmāk – kandidāts) un aizvietotāju deleģē fizisku personu, kura ir sasniegusi vismaz 18 gadu vecumu. Konkursā tiek vērtēta kandidāta atbilstība šādiem kvalitātes kritērijiem:

10.1. darbības pieredze biedrībā vai nodibinājumā;

10.2. kompetence šo noteikumu 6.6. apakšpunktā minētajās jomās;

10.3. vadības, komunikācijas, argumentācijas, sadarbības un stratēģiskās plānošanas prasmes.

**III. Konkursa izsludināšana**

11. Sludinājumu par konkursa izsludināšanu fonds ievieto savā tīmekļvietnē vismaz četrus mēnešus pirms iepriekš izraudzīto nevalstisko organizāciju deleģēto pārstāvju pilnvaru termiņa beigām, kā arī nosūta to Kultūras ministrijai un Valsts kancelejai ievietošanai Kultūras ministrijas un Ministru kabineta tīmekļvietnēs.

12. Sludinājumā norāda nevalstiskajām organizācijām, to deleģētajiem pārstāvjiem un aizvietotājiem izvirzāmās prasības, konkursā iesniedzamos dokumentus, to iesniegšanas vietu un termiņu, kā arī informāciju par vietu un kārtību, kādā saņemama ar dalību konkursā saistītā informācija.

13. Pieteikumu iesniegšanas termiņš nedrīkst būt īsāks par 20 darbdienām no konkursa izsludināšanas dienas. Ja šajā termiņā ir saņemts mazāk par četriem pieteikumiem, fonds pagarina pieteikšanās termiņu vēl par 10 darbdienām, publicējot informāciju šo noteikumu 11. punktā norādītajās tīmekļvietnēs. Pieteikumu iesniegšanas termiņš var tikt pagarināts vairākkārt līdz dienai, kad fondā ir saņemti vismaz četri pieteikumi.

**IV. Pieteikumu sagatavošana un iesniegšana**

14. Nevalstiskā organizācija (turpmāk – iesniedzējs) pieteikumu sagatavo, aizpildot pieteikuma anketu (1. pielikums), kas elektroniski pieejama fonda tīmekļvietnē. Pieteikumam pievieno deleģētā pārstāvja un viņa aizvietotāja dzīvesgaitas aprakstu un motivācijas vēstuli.

15. Iesniedzējs pieteikumu nosūta uz sludinājumā norādīto elektroniskā pasta adresi elektroniska dokumenta formā atbilstoši normatīvajiem aktiem par elektronisko dokumentu noformēšanu vai iesniedz klātienē, vai nosūta pa pastu uz sludinājumā norādīto adresi. Ja pieteikumu paraksta iesniedzēja pilnvarotā persona, pieteikumam pievieno pilnvarojumu apliecinošu dokumentu.

16. Ja pieteikums sagatavots papīra formā, aizpildīto pieteikuma anketu un tai pievienotos pielikumus iesniedz vienā oriģināleksemplārā, kā arī elektroniskā veidā elektronisko datu nesējā. Iesniedzējs nodrošina pieteikuma elektroniskās kopijas atbilstību papīra formā iesniegtajam oriģinālam.

**V. Pieteikuma izvērtēšana un lēmuma pieņemšana**

17. Pieteikumus saskaņā ar šo noteikumu prasībām izvērtē konkursa komisija (turpmāk – komisija). Komisijas sastāvā ir pa vienam deleģētam pārstāvim no Kultūras ministrijas, Valsts kancelejas un Nevalstisko organizāciju un Ministru kabineta sadarbības memoranda īstenošanas padomes. Komisiju vada Kultūras ministrijas deleģēts pārstāvis.

18. Komisijas personālsastāvu apstiprina fonda padome.

19. Komisijas darba organizēšanu nodrošina fonda sekretariāts.

20. Komisija iesniegtos pieteikumus izvērtē 15 darbdienu laikā pēc sludinājumā norādītā pieteikumu iesniegšanas termiņa beigām.

21. Katrs komisijas loceklis izvērtē pieteikumus atbilstoši šo noteikumu 6., 7. un 9. punktā minētajiem atbilstības un kvalitātes kritērijiem (2. pielikums):

21.1. ja pieteikums neatbilst kādam no šo noteikumu 6. punktā minētajiem atbilstības kritērijiem, komisija pieņem lēmumu noraidīt pieteikumu;

21.2. ja nevalstiskās organizācijas deleģētais pārstāvis vai aizvietotājs neatbilst kādam no šo noteikumu 7. punktā minētajiem nosacījumiem, komisija pieņem lēmumu noraidīt pieteikumu;

21.3. šo noteikumu 9. punktā minētos kvalitātes kritērijus vērtē saskaņā ar šo noteikumu 2. pielikuma II daļu.

22. Katrs komisijas loceklis novērtē kandidātus un viņu aizvietotājus atbilstoši šo noteikumu 10. punktā (3. pielikums) noteiktajiem kvalitātes kritērijiem. Lai novērtētu kandidāta un viņa aizvietotāja atbilstību prasībām, komisija intervē kandidātu un viņa aizvietotāju, lai noskaidrotu viņa:

22.1. darbības pieredzi nevalstiskajā organizācijā;

22.2. pieredzi un izpratni šo noteikumu 6.6. apakšpunktā minētajās jomās;

22.3. vadības, komunikācijas, argumentācijas, sadarbības un stratēģiskās plānošanas prasmes.

23. Izvērtētos pieteikumus komisija sarindo dilstošā secībā atbilstoši iegūtajam vidējam punktu skaitam, kuru aprēķina, saskaitot konkursa komisijas locekļu individuālos vērtējumus par katru pieteikumu un iegūto summu izdalot ar konkursa komisijas locekļu skaitu. Pēc pieteikumu sarindošanas dilstošā secībā komisija atzīmē katras nevalstiskās organizācijas pamatdarbības jomu, kas norādīta konkursa pieteikuma anketas (1. pielikums) 2.1. apakšpunktā.

24. Apstiprināšanai fonda padomē tiek virzītas četras nevalstiskās organizācijas, kas pārstāv dažādas pamatdarbības jomas:

24.1. viena nevalstiskā organizācija, kuras pieteikums ieguvis pašu augstāko punktu skaitu;

24.2. trīs pēc kārtas nākamās nevalstiskās organizācijas, kuru pieteikumi sarindoti dilstošā secībā un kas atbilst šādiem nosacījumiem:

24.2.1. pieteikums ir ieguvis augstāko punktu skaitu;

24.2.2. nevalstiskā organizācija darbojas jomā, kurā nedarbojas neviena no jau apstiprināšanai fonda padomē izvirzītajām nevalstiskajām organizācijām.

25. Ja piešķirto punktu skaits ir vienāds, apstiprināšanai fonda padomē izvirza nevalstisko organizāciju, kas darbojas šo noteikumu 6.6. apakšpunktā minētajās darbības jomās, kuras vismazāk pārstāvētas no citu darbam fonda padomē jau izvirzīto nevalstisko organizāciju puses, bet, ja to nav iespējams noteikt, – to nevalstisko organizāciju, kura darbojas jomā, kurā nedarbojas neviena no jau apstiprināšanai fonda padomē izvirzītajām nevalstiskajām organizācijām.

26. Komisija izveido nevalstisko organizāciju rezerves sarakstu atbilstoši konkursa kārtībā saņemtajiem pieteikumiem. Sarakstā iekļauj ne vairāk kā četras pēc kārtas nākamās nevalstiskās organizācijas, kuras ieguvušas augstāko punktu skaitu.

27. Fonda padome lemj par konkursa komisijas lēmumā noteikto nevalstisko organizāciju un to kandidātu un aizvietotāju apstiprināšanu un pārējo kandidātu un to aizvietotāju noraidīšanu. Padome lēmumu pieņem ar balsu vairākumu, atklāti balsojot.

28. Fonda padomes loceklis atstata sevi no šo noteikumu 27. punktā minētā lēmuma pieņemšanas, ja fonda padomes loceklis ir vērtējamās nevalstiskās organizācijas pašreizējais vai bijušais darbinieks, amatpersona, dalībnieks (biedrs) vai ja šī saistība ar nevalstisko organizāciju izbeigusies pēdējo 24 mēnešu laikā, vai ja tā sagatavotais vērtējums ietekmē vai var ietekmēt šīs personas personiskās vai mantiskās intereses.

29. Fonda sekretariāts triju darbdienu laikā pēc fonda padomes lēmuma parakstīšanas nosūta fonda padomes lēmumu visiem iesniedzējiem, publicē to fonda tīmekļvietnē, kā arī nosūta Kultūras ministrijai un Valsts kancelejai publicēšanai Kultūras ministrijas un Ministru kabineta tīmekļvietnē.

30. Fonda sekretariāts publicē fonda tīmekļvietnē informāciju par pārstāvjiem un aizvietotājiem, ko nevalstiskās organizācijas deleģējušas darbam fonda padomē.

31. Ja pēc nevalstiskās organizācijas pieteikuma apstiprināšanas atklājas, ka attiecīgā nevalstiskā organizācija ir sniegusi nepatiesu informāciju un šīs nevalstiskās organizācijas pieteikums nebūtu ticis apstiprināts, ja sākotnējā pieteikumā būtu tikusi sniegta patiesa informācija, fonda padome pieņem lēmumu noraidīt attiecīgās nevalstiskās organizācijas pieteikumu un tās vietā atbilstoši šo noteikumu 27. punktam apstiprina nevalstisko organizāciju, kurai nākamajai saskaņā ar šo noteikumu 26. punktu izveidoto nevalstisko organizāciju rezerves sarakstu ir tiesības tikt izvirzītai apstiprināšanai.

**VI. Atlīdzības apmērs fonda padomes locekļiem, kuri ir**

**nevalstisko organizāciju pārstāvji**

32. Atlīdzības apmērs fonda padomes loceklim vai viņa aizvietotājam, kas ir nevalstiskās organizācijas pārstāvis, ir 118,96 *euro* par vienu fonda padomes sēdi. Atlīdzība ietver samaksu par sagatavošanos un piedalīšanos fonda padomes sēdē, kā arī darba devēja valsts sociālās apdrošināšanas obligātās iemaksas.

33. Fonda padomes loceklim vai viņa aizvietotājam, kas ir nevalstiskās organizācijas pārstāvis, kompensē ceļa izdevumus ne vairāk kā 40 *euro* apmērā par sēdi, pamatojoties uz šos izdevumus apliecinošiem dokumentiem (sabiedriskā transporta braukšanas biļetes vai degvielas iegādes izdevumus apliecinoši dokumenti).

34. Šo noteikumu 32. un 33. punktā minēto atlīdzību fonda padomes loceklim vai viņa aizvietotājam fonds izmaksā mēneša laikā pēc fonda padomes sēdes, veicot bankas pārskaitījumu.

**VII. Noslēguma jautājumi**

35. Atzīt par spēku zaudējušiem:

35.1. Ministru kabineta 2011. gada 27. septembra noteikumus Nr. 727 "Kārtība, kādā tiek izraudzītas nevalstiskās organizācijas darbam Sabiedrības integrācijas fonda padomē" (Latvijas Vēstnesis, 2011, 156. nr.);

35.2. Ministru kabineta 2019. gada 17. decembra noteikumus Nr. 664 "Noteikumi par atlīdzību Sabiedrības integrācijas fonda padomes locekļiem, kas ir nevalstisko organizāciju pārstāvji" (Latvijas Vēstnesis, 2019, 255. nr.).

36. Šo noteikumu 11. punktā minētais konkursa izsludināšanas termiņš nav attiecināms uz konkursa izsludināšanu 2021. gadā. Sludinājumu par konkursu izsludināšanu 2021. gadā fonds ievieto savā tīmekļvietnē vismaz divus mēnešus pirms iepriekš izraudzīto nevalstisko organizāciju deleģēto pārstāvju pilnvaru termiņa beigām, kā arī nosūta to Kultūras ministrijai un Valsts kancelejai ievietošanai Kultūras ministrijas un Ministru kabineta tīmekļvietnē.

Ministru prezidents A. K. Kariņš

Kultūras ministrs N. Puntulis